จิบกาแฟสด Slow Bar ท่ามกลางธรรมชาติกลางทุ่ง  สร้างรายได้เรียนออนไลน์ช่วงโควิด
"ไอเดียเก๋" ร้านกาแฟที่เห็นอยู่กลางทุ่ง T2L ที่หลายๆ คนได้เคยไปสัมผัสกับบรรยากาศและรสชาติกาแฟสด ฝีมือสามหนุ่มนักศึกษาสองสถาบัน ชาวมุสลิมยะลา นายต่วนฟุรกอน สาแม  มหาวิทยาลัยราชภัฎยะลา นายเตาฟิก เจ๊ะเลง มหาวิทยาลัยฟาฎอนี และนายอิสมาแอ ตาเละ มหาวิทยาลัยราชภัฎยะลา ที่ได้แนวคิด ในการใช้เวลาว่างหลังเรียนออนไลน์ ช่วงสถานการณ์โควิด-19 หันมาหารายได้พิเศษ เปิดร้านกาแฟสดเล็กๆ  ท่ามกลางบรรยากาศธรรมชาติ จิบกาแฟกลางทุ่ง นั่งชิลๆ เย็นสบาย ที่ไม่ต้องไปแออัดกันในเมืองเสี่ยงโควิด หลังเปิดร้านได้ไม่ถึงเดือน ได้ใจทั้งวัยหนุ่ม สาว วัยทำงาน ที่เป็นคอกาแฟ กำลังมองหาร้านกาแฟแบบฟินๆ ดื่มด่ำธรรมชาติ มีมุมสวยๆ สำหรับถ่ายรูป เป็นอย่างมากทุกวันช่วงเย็นๆ จนพลบค่ำก็จะมีลูกค้าแวะเวียนมา สั่งเมนูกาแฟ เมนูชา เมนูนม ไมโล โกโก้ โซดา นั่งรับประทานที่ร้าน สั่งกลับบ้านอย่างไม่ขาดสาย โดยลูกค้าที่เป็นผู้หญิงไม่ทานกาแฟ ก็จะสั่งโซดา ชาเขียวแทน โดยบอกว่ารสชาติอร่อยดี ราคาไม่แพง มีให้เลือกทานมากมายนายอิสมาแอ ตาเละ มหาวิทยาลัยราชภัฎยะลา  บอกว่า ตอนแรกเริ่มจากความชอบส่วนตัว ปกติจะชอบไปนั่งทานกาแฟ ตามร้านต่างๆ กับเพื่อน ก็เลยมีแนวคิดกันทั้ง 3 คน ที่จะลองมีธุรกิจเป็นของตนเอง เปิดร้านกาแฟแนว Slow Bar ไม่ใช้เครื่อง ใช้แบบกดมือ ปั๊มมือ ช้าๆ ชิลๆ T2L ขึ้นมา ใช้เนื้อที่ของญาติ เป็นที่ตั้งร้าน เริ่มต้นจากการตั้งแคมป์ หาสูตร ของเพื่อนบ้างและคิดเองบ้าง เราเรียนสายธุรกิจอยู่แล้ว อยากลงทุนเป็นของตนเอง                 ส่วนผลตอบรับดีมากลูกค้าเยอะ ส่วนมากก็จะเป็นเด็กวัยรุ่น ผู้ใหญ่ก็มีบ้างที่นำครอบครัวมานั่งเล่น ขายได้ 30-50 แก้วต่อวัน  ซึ่งอนาคตข้างหน้านั้น ก็มีแนวคิดที่จะพัฒนา ต่อไปเรื่อยๆ มีกลยุทธการขายการตลาดด้วย